
"Nos ta un gobierno responsabel, irespecto di ken a ocasiona e 
problema, nos ta carga e responsabilidad pa solucione" 


Diahuebs mainta, Prome Minister Evelyn 
Wever-Croes, Minister Dangui Oduber y 
Minister Xiomara Maduro tabata presente 
den Parlamento pa trata un ley cu ta atende 
cu e "settlement" den caso di Aruba Music 
Festival (AMF). AMF ta un festival cu 
Aruba tabata conoce te cu aña 2009, cu a 
atrae hopi turista y a genera un desaroyo 
economico di como 9 miyon dollar pa e 
añanan cu e tabata den efecto. E festival 
aki tabata di Gabinete Nelson Orlando 
Oduber IV di cual e minister encarga e 
tempo ey tabata sr. Eddie Briesen. 


Prome Minister a splica cu na aña 2009, 
ora cu gobierno di AVP a sinta, nan a para 
e proyecto aki simplemente pasobra e 
tabata un proyecto di MEP. Akinan ta unda 
sr. Lee Tofanelli cu ta e promotor di dicho 
festival a lanta un caso contra Land Aruba di cual el a gana. 
Gobierno di AVP mirando cu nan a perde e caso a dicidi di no 
apela sino purba na yega na un "settlement" di cual na 2017 
ora nan a wordo manda cas no a logra termina. 


Na momento cu Gabinete Wever-Croes a drenta gobierno, 
Minister Dangui Oduber a tuma e doché over y a continua cu 
esaki pa purba na finalise. Finalmente e gobierno actual a logra 
yega na un suma di "settlement" cu awor mester wordo poni 
den un ley, paso niun gobierno por yega na un "settlement" sin 
cu Parlamento aproba esaki den un ley. 


Pa Parlamentarionan di MEP y RAIZ cu ta mayoria den 


m M < 
Parlamento, e caso aki ta un dilema grandi, na unda mester 
bay dicidi si nan ta bay di acuerdo pa soluciona un problema 
ocasiona pa AVP. Na e momento aki tin un "settlement" riba 
mesa cu e dicho compania pa un suma hopi mas abou cu si 
lo a dicidi di sigui bringa e caso den corte, pues pa cu esaki e 
ultimo palabra ta keda na Parlamento. 


"E bentaha cu nos tin ta cu nos ta un gobierno responsabel, 
y nos Parlamentarionan di coalicion sa esaki. E gobierno 
di Gabinete Wever-Croes II, ¡respecto di ken a ocasiona e 
problema, ta carga e responsabilidad pa solucione. Nos a bin 
den gobierno pa soluciona problemanan di pais Aruba, pasobra 
nos prioridad ta e interes general di pueblo.” Prome Minister a 
expresa. 

Premier Wever - Croes: 


EMPLEADONAN PUBLICO MERECE WORDO 
EVALUA NA UN FORMA HUSTO Y UNIFORME 


A extende invitacion na sindicatonan pa forma parti di comision 
tecnico pa trata puntonan di preocupacion 


Zd 


Diaranson mainta Prome Minister Evelyn Wever - Croes a ricibi 
manifiesto di sindicatonan cu a presenta na Bestuurskantoor cu 
un grupo di empleadonan publico. E manifestantenan no ta di 
acuerdo cu e introduccion di e 'prestatiemanagementsysteem", 
cual ta un sistema di evaluacion pa empleadonan den sector 
publico. Gobierno a anuncia e sistema fin di aña pasa y entrante 
prome di januari 2023 el a wordo introduci. 


Cu introduccion di e prestatiemanagementsysteem, awor 
tin un sistema uniforme pa evalua tur trahado publico. Den 
cuadro di esaki Departamento di Recurso Humano (DRH), a 
duna training na tur hefe di departamentonan di gobierno y na 
gran parti di empleadonan publico (falta mas training pa tuma 
luga), pa tur hende conoce nan derecho y loke e sistema ta 
encera. Pues ta trata di trabou enorme cu a wordo haci door di 
profesionalnan di DRH pa asina yega na e sistema aki. 


Pakico a bin cu e sistema di evaluacion 

Prome Minister Wever - Croes a splica cu tin diferente motibo 
pakico a bin cu e sistema di evaluacion. Primeramente, 
pasobra den gobierno no tur departamento tabatin un sistema 
uniforme pa evalua personal. A constata e situacion aki desde 
cu a drenta den gobierno, pero debi na otro prioridadnan y 
specialmente e pandemia, a tarda poco pa bin cu e sistema. 
Ademas, esaki ta algo cu den sector priva ta masha normal y 
comun. Cu introduccion di e sistema aki, trahadonan publico 
sa di adelanta con nan ta wordo evalua y e evaluacion por 
yuda e empleado publico haya promocion. 

Un otro motibo pakico a introduci e sistema aki ta, pasobra tin 
empleado publico a indica cu nan ta haye inhusto cu tin hefe 
cu a perhudicanan door di no evaluanan, y nan no ta haya 
nan promocion. Pues cu e sistema aki esey no ta e caso mas. 
Hopi empleado publico a indica tambe cu nan ta haye inhusto 
cu na un departamento tin un sistema di evaluacion, y na un 
otro departamento tin otro sistema di evaluacion, pues a haye 
necesario pa bin cu un maneho uniforme. 


Situacion cu sindicatonan 

Aña pasa gobierno tabata den dialogo largo cu sindicatonan. 
Na december sindicatonan a manda Prome Minister un carta 
cu varios preocupacion y peticion pa gobierno stop e proceso 
aki. Prome Minister a contesta e sindicato por medio di un 
carta 22 di december elaborando riba e preocupacionnan cu e 
sindicatonan tabatin, y a haci un invitacion habri pa reuni den 
caso cu tin necesidad pa esey. Considerando cu tabata conoci 
cu e sistema lo drenta na vigor 1 dijanuari 2023, y cu no atende 
nada mas di sindicato, a pensa cu nan no tin urgencia y cu tur 
cos ta ok. Sinembargo, e sindicatonan a bolbe reacciona fin 
di januari. Prome Minister a remarca cu a tuma nota cu segun 
e simannan a transcuri, tin un situacion cu ta creando hopi 
descordia bou di empleadonan publico y esey ta di lamenta. 
No obstante, gobierno a reuni cu sindicatonan na januari, 
despues a bolbe reuni cu nan diaranson e siman aki. 
Lamentablemente durante e ultimo reunion, sindicatonan 
SADA, SPA, SIMAR y SEPPA a lanta bay for di mesa lagando 
sindicato TOPA na mesa. Esnan cu a bay tabata kier un 
contesta di gobierno, pues pa gobierno revoca e ley. Un ley cu 
Gobernador a firma caba y cu ta den efecto desde 1 di januari. 
Pesey ta lamenta cu e sindicatonan no a priorisa pa reuni cu 
gobierno y sigui trata e puntonan cu no ta di acuerdo cu ne, 
prome cu e ley a wordo introduci. 


Comision tecnico pa trata puntonan di preocupacion 
Sindicato TOPA cu si a keda den e reunion, a haci uzo 
di e ocasion pa splica na Ministernan presenta kico ta e 
problemanan cu nan ta mira cu e sistema. Nan a trece tur e 
puntonan dilanti den un presentacion hopi bon documenta. A 
base di e puntonan di preocupacion presenta, ta bay forma 
un comision tecnico pa sindicatonan y gobierno ta traha pa 
soluciona e puntonan aki. 

Na ocasion di e manifestacion cu a tuma luga dilanti 
Bestuurskantoor, Prome Minister a informa e sindicato y esnan 
presenta di loke a sali for di e reunion cu TOPA, y a extende 
invitacion na e demas sindicatonan pa nan tambe participa na 
e comision tecnico. Cu e meta pa traha hunto riba e puntonan 
di preocupacion cu ta causando divicion, pa yega na solucion 
na bienestar di cada trahado publico y di Aruba. 


Por ultimo, Prome Minister a expresa cu gobierno di su banda 
ta demostrando flexibilidad y ta spera cu si sinta na mesa, aki 
4 pa 5 siman por keda cla cu e puntonan di preocupacion treci 
dilanti, y asina lo tin un bon sistema cu ta husto pa e empleado 
publico. “Ban pone interes di e trahado publico na prome luga, 
nan merece di wordo evalua na un forma husto y uniforme den 
tur departamento di gobierno, esey nos ta para pe,” Prome 
Minister a conclui. 

Prome Minister Evelyn Wever-Croes: 


S a 


Diahuebs a tuma luga den e cayanan di San Nicolas e marcha 
cultural organisa pa e scolnan na San Nicolas. 

Prome Ministwr Evelyn Wever-Croes a expresa cu e tabata un 
marcha hopi bunita na unda e muchanan un poco mas grandi, 
cada un na nan manera a trece dilanti aspectonan importante 
di nos cultura. “Bo por wak cu e muchanan aki a biba y goza 
e marcha. Mi ta gradici e scolnan cu a organisa esaki, tur e 


maestronan cu a yuda e muchanan y e mayornan cu a yuda cu 
e vestuarionan. E tabata realmente un marcha super bunita. 


Si bo no tabata tin e smaak ainda pa celebra dia di Himno y 
Bandera, despues di e parada aki sigur bo lo tin e smaak. Un 
pabien un biaha mas y mi ta looking forward pa e marcha di 
otro aña”, Prome Minister a expresa. 

Relaciona cu celebracion di Dia di Himno y Bandera, Comision 
Celebracion Dianan Nacional ta comparti informacion riba e 
protocol di uzo di bandera di Aruba. Ta importante pa haci uzo 
corecto conforme reglanan oficial. 


Hisamento di bandera na un edificio 

Hisamento di bandera na un edificio tin su protocol y ta 
importante pa cada ciudadano consciente pone su mes na 
altura di e normanan internacional cu ta ser uza encuanto 
bandera nacional. Con bo ta hisa un bandera ta mara na 
cierto palabracionnan. Falta di atende na e reglanan aki ta ser 
considera como mal manera y tin casonan hasta como ofensa. 
E bandera mester ta na e parti mas na rechts (banda drechi) di 
e edificio si bo ta para cu lomba pa e edificio. 

Pa colga e bandera den un bentana of vitrina esaki por ta 
horizontal cu e strea na man robes na halto 

of vertical cu e strepinan na banda robes. 


Den caso cu ta hisa e bandera di Hulanda, Aruba y bandera cu 
logo di empresa por ehempel, e sequencia di robez pa drechi 
(mirando e edificio) ta Hulanda, Aruba y e otro. Den caso di 
bandera di Aruba y di compania of otro, esun di Aruba lo ta mas 
na links (mirando cara pa e edificio). 


Protocol Hulanda y Aruba ta como lo siguiente na momento 
di hisa bandera: di robes pa drechi mirando pa e edificio, e 
secuencia ta Hulanda, Aruba, Curacao, Bonaire, St. Maarten, 
St. Eustatius y Saba. 


Protocol di Hisa bandera Hulanda, Aruba y resto di mundo ta 
di particular interes pa mundo hotelero cu ta hisa mas bandera 
internacional usualmente. E protocol ta yama di robes pa drechi 
mirando pa e edificio e secuencia ta Hulanda, Aruba, America, 
Brazil, Canada, St. Domingo y Venezuela (segun alfabet ingles). 


Di particular interes ta e secuencia ora ta hisa bandera di Merca, 
Hulanda y Aruba ora tur palo di bandera ta mes halto, pa esun 
di Reino Hulandes (Hulanda) ta prome, despues di Aruba y 
despues segun alfabet ingles e otronan, manera den e caso aki 
Merca. Den caso cu e palo di bandera mey mey ta mas halto, 
anto e ora esun di Hulanda ta ocupa e palo di bandera mey 
mey, esun di Aruba na man robes (mirando cara pa e edificio) y 
despues esun di Merca of otro pais. 

Ta importante corda cu ta papia semper di robes pa drechi cara 
pa edificio. 


Reglanan pa cu uso di Bandera di Aruba 

e Mester hisa bandera for di ora solo sali te ora solo baha. 
° Bandera por bula anochi solamente si tin luz blanco dirigi 
riba e bandera; un persona for di leu mester por distingui di cual 
pais e bandera ta. 


. Mester hisa e bandera cu tur respet y na momento di hisa 
bandera, no ta permiti pa e mishi cu tera (suela). 

° Despues di baha e bandera mester dobl'e bunita y ward'e 
na un lugar special. 

. Ora e bandera ta machica, mester strik'e prome cu his'e 
y atrobe, no ta permiti pa e mishi cu tera (suela). 

. No ta permiti pa claba nos bandera. 

° No ta permiti pa hisa bandera ora tin mal tempo. 

. No ta permiti pa hisa bandera ora e ta fraña. 

e Un bandera tin su midi exacto. 

. No ta decora cu nos bandera na un manera iresponsabel; 


tampoco no ta traha cose trahe tipico cu ta refleha nos bandera. 
Por uza e colornan y hasta e strea y e strepinan, pero na un 
forma menos notabel cu e por keda parecido na nos bandera. 


e No ta traha serbete na forma di nos bandera. 

. Ora un bandera bira bieu, no sigui his'e mas. 

. Ora bo ta hisa bandera halfstok, his'e te na top prome, 
despues bah'e halfstok. 

e Ora di bahe mester sosode mescos; his'e te na top 
prome, despues bah'e completamente 

. Si usa un bandera den un oficina, e palo di bandera 


mester keda na man drechi di e persona cu ta usa e oficina, ora 
e ta sinta. 

e Si pone un banderin riba lessenaar, e mester pon’e na su 
man drechi, ora e ta sinta. 


Banderin na auto 

E banderin na Auto ta un decoracion, e unico cu tin regla di 
protocol ta esun di auto di Gobernador, cu ta ser poni na banda 
di pasahero na e bumper dilanti door cu e Gobernador ta den e 
auto y ta sinta patras di e Adjudant. Aunke banderin no ta conta 
den protocol como bandera, e ta mas bien un adorno y uzo di 
un banderin ta suficiente. Banderin na auto mester ta semper 
poni na e glas net mey mey di e glas na otro banda di e chofer, 
pues banda drechi, no na e banda di chauffeur. 


Cu e informacion aki Comision Celebracion Dianan Nacional 
kier informa y educa nos comunidad riba e bon uzo di nos 
bandera di Aruba. Un Feliz Dia di Himno y Bandera na henter 
pueblo di Aruba. 

Minister di Asuntonan Economico, Comunicacion y Desaroyo 
Sostenibel, Sr. Geoffrey Wever a ricibi bishita di un delegacion 
procedente di Geneva, Suiza. Ta trata aki di Sr. Paul Dekkers 
kende ta Representante Permanente di Reino Hulandes 
na Nacionnan Uni estableci na Geneva. Sr. Dekkers tabata 
acompaňa pa Sra. Audrey Goosen cu ta e Representante 
Permanente di Organisacion Mundial di Comercio — World 
Trade Organization (“WTO”) — na Nacionnan Uni tambe na 
Suiza. 


Minister Wever a duna un elaboracion breve di e status y 
puntonan di desaroyo di nos economia. E mandatario a splica 
Sr. Dekkers y Sra. Goosens di trabounan andando pa atende 
cu e necesidad pa nos diversifica nos economia, mirando cu 
nos pilar economico prominente — turismo — ta vulnerabel den 
temponan di crisis mundial. E pregunta ta; den ki extenso e 
meta di diversificacion economico ta realmente alcansabel? 


E pasonan cu ta tumando actualmente — y cu falta pa tuma 
ainda — mester resulta no solamente na un aumento di nos 
GDP, pero tambe mester refleha den e poder di compra di e 
consumidor. Mirando cu nos ta un pais cu ta importa inflacion, 
e asunto di stipulacion di prijs ta un punto di reto constante aki 


na Aruba. 


Ademas di e posicion di e consumidor a toca temanan di 
empresanan mediano y chikito, esta temanan den area di e.o. 
obtenibilidad di prestamo, entre otro den forma di microcredito. 
Apesar cu tin un cantidad considerabel cu ta pertenece na e 
grupo aki, financiamento ta keda un reto pa desaroyo. 


Aruba por bin na remarca pa fondonan di organisacionnan 
internacional cu ta forma parti di e lazonan di UN y WTO na 
Geneva. Pa medio di contactonan cu Minister Wever a haci, 
Den Haag tambe a yega di expresa e boluntad di sostene 
Aruba den e realisacion di proyectonan sostenibel, pero cu 
Aruba lo mester indica claramente kico e mester, semper y 
cuando hustificando cada propuesta a corto y largo plaso. 


Sr. Dekkers a haci e pregunta acerca di e concientisacion di 
nos hendenan na Aruba di loke ta trata desaroyo sostenibel 
y tambe di e cambio climatico. Esaki no ta na e nivel desea 
ainda, pa cual mester sigui traha duro na e educacion y 
conscientisacion di nos hendenan di con pa tuma un rol mas 
activo den sostenibilidad di nos isla, segun minister Wever. 

Minister Geoffrey Wever: 


WORLD CONSUMER RIGHTS DAY: 
NOS TUR TA CONSUMIDOR 


Den cuadro di Dia Mundial di Derechonan di Consumidor 
Minister Geoffrey Wever den cooperacion cu Universidad 
di Aruba a duna un charla riba derecho di consumidor. Cu 
participacion di entre otro sector priva, Aruba Fair Trade 
Auhority, y Servicio na Defensa di Consumidor a intercambia 
punto di bista riba e rol di e consumidor den nos economia 
y con por traha hunto pa cada un di nos consumidor bira un 


consumidor critico y consciente. 


Cada compra di un producto of servicio ta contribui pa pusha 
nos economia. Cada ciudadano ta un consumidor. Ora bo hasi 
bo compra den un supermercado of paga pa service bo airco 
na cas bo ta un consumidor. 


Ley existente, nos Burgerlijk wetboek of Codigo Civil, ta duna 
e proteccion necesario na e consumidor. Pero e consumidor 
no sa tur ora su derecho y tampoco ta wordo mustra riba 
esaki. Esaki ta un problema pa nos desaroyo pasobra mas un 
consumidor sa mas consciente y critico e ta bira ora di tuma 
su decision pa cumpra of no. Un decision cu tin su impacto 
positivo riba competencia entre negoshinan y innovacion. 


Dia Mundial di Derechonan di Consumidor 15 di maart ta un 
dia cu nos ta para keto y reflexiona riba nos derecho como 
consumidor. Riba e dia aki, ta importante pa realisa, acepta y 
actua cu como consumidor nos tin derecho pa exigi practicanan 
comercial hustu y transparente, haya informacion exacto 
tocante producto y servicio, y asina kies si ta cumpra of no. 


Ministerio Wever ta tumando pasonan concreto pa proteha 
y promove derecho di consumidornan. “Nos ta trahando riba 
ehecucion di ley regeling consumentenkrediet cu ta prohibo 
companianan cobra interes mucho halto ora di duna lening ora 
por ehempel ta cumpra wasmachine, teelfoon riba afbetaling”, 
segun minister Geoffrey Wever. Ta nos compromiso tambe pa 
asegura cu empresanan ta wordo responsabilisa pa cualkier 
violacion di derecho di consumidornan, manera fortificacion di 
mecanismo di control y implementacion di castigo mas estricto 
pa practicanan engañoso. 


Un palabra di danki ta bai pa Universidad di Aruba pa e bon 
cooperacion, na sector priva y cada participante cu hunto a 
para keto y refleha riba e importancia di e derechonan di nos 
consumidornan. 

Endy Croes a bishita diferente scol na Aruba. Diaranson ultimo, 
mandatario di Enseňansa y Deporte hunto cu Prome Minister 
Evelyn Wever — Croes a bishita St. Aloysius School pa aprecia 
e bunita exposicion cu e studiantenan a traha relaciona cu nos 
pais. 


Pa cu e exposicion aki, alumnonan hunto cu nan famia a traha 
un bunita proyecto. Minister Endy Croes a expresa cu tabata 
un tarea sumanente dificil pa scoge e proyectonan ganado, 
mirando e creatividad di cada alumno y nan famia tabata grandi 
y bunita. Sigur un bunita iniciativa pa trece famianan hunto pa 
traha riba un proyecto asina bunita. Despues, Minister Endy 
Croes tabatin e oportunidad di bishita cada klas pa presencia 
e diferente workshop unda e alumnonan a haya informacion di 
nos historia, cultura, y tradicionnan cu sigur ta importante pa 
nan desaroyo. 


Concluyendo, Minister Endy Croes ta gradici cabesante sr. 
Vladimir de Cuba, meneer Koolman cu a presenta e exposicion 
di cada klas, alumno- y docentenan pa e caluroso recepcion 
y alabes ta manda palabra di pabien cu e bunita celebracion 
Dia di Himno y Bandera. Mandatario di Enseňansa a garantisa 
cu na luna di augustus proximo, St. Aloysius ta drenta den nan 
edificio bek completamente renoba y moderno. 

INVENTARISACION PA ENSEÑANSA 
PRIMARIO ARUBANO 


Departamento di Enseňansa Aruba (DEA) tin e tarea pa traha 
un maneho integral pa enseňansa primario, pues pa muchanan 
di 4 pa 12 aña di edad. 

Actualmente DEA ta den e fase di inventarisacion/analisis 
pa formula un analisis integral, hunto cu tur interesado cu tin 
relacion directo of indirecto cu enseñansa primario. A base di 
e resultadonan di e analisis aki lo fiha maneho y condicion 
cu mester ťey pa por innova nos enseñansa den un forma 
responsabel y cu ta tene cuenta cu nos contexto. 
Inventarisacion hunto cu un proceso di analisis ta importante 
pa motibo cu ya tin maneho aproba cu ya caba ta den fase 
di ehecucion. Por menciona por ehempel maneho riba Scol 
Arubano Multilingual cu ta e.o. implementacion di e metanan 
nucleo aproba desde 2018. Tambe por menciona e acercamento 
di enseñansa multilingual basa riba idioma materno cu tambe 
ta aproba. 


E maneho integral pa enseñansa primario mester sali for di e 
Plan Educacion Nacional 2030 (PEN 2030) cu ta un maneho 
strategico general di enseñansa cu ta formalisa. Cu desaroyo 
di e maneho integral pa enseñansa primario lo traha un nota 
(startnotitie) pa por renoba e leynan actual di enseñansa 
preparatorio y basico cu entre tanto ta data di siglo pasa. 
Ley ta un di e condicionnan pa enseñansa di calidad tuma 


luga. Renobacion y desaroyo di ley di enseñansa na Aruba 
ta prioridad di e minister encarga cu enseñansa di Gabinete 
Wever-Croes 2. 


Tambe ta sigui recomendacion 11 stipula den e rapport di e 
estudio di inspectoria di enseñansa Arubano y Hulandes. 
E inventarisacion ta tuma luga door di e.o. rondanan di 
consulta cu diferente interesadonan di enseñansa, manera 
directivanan di scol, cabesante, maestro di scol preparatorio y 
basico, organisacionnan no gubernamental y organisacionnan 
gubernamental. Ademas lo bay consulta cu e mucha mes y 
mayornan. E proceso di inventarisacion a inicia 21 di februari 
2023 y lo continua durante e simannan venidero. 

Manifestacion Cultural 


Acto Protocolar 


Marcha Cultural 


Feria Cultural, Show y Weganan Popular 


Torneo di Bolas Criollas 


Torneo di Bolas Criollas 


Benta di Cuminda/ Actividad pa Famia 


EXPO: Diaspora Arubiano 


Presentacion Musical, Cuminda y Wega_ 


Open House, Scol di Arte 
Car Show, Baile Folklore y Rincon Boyz 


DFR ta presenta: Weganan Popular 


Vlooienmarkt , Art Workshop 


- Fundacion Centro di Famia Piedra Plat 


Diferente Actividad na MANA 


- Benta di cuminda y cos dushi. 


. EXPO 18 di maart 


Cuminda, Banda Live y Actividad 


Show cultural 


_ Fiesta Arubiano 
Show cultural 


. Feria di desayuno 


Actividad pa famia 


. Careda Boto Miniatura, Crioyo y Yate 
: Competencia di Pisca Mulato 


|: Clasico mountain bike race 24 km 


Celebracion Cultural y Feria 


Fundacion 18 di maart 


. Festival di Cuminda y hopi mas! 

Ta invita Aruba en general pa asisti na e 


Mamiestacion Cultural 


NG OPGOKOCOLAG 


Luga: Plaza Libertador Betico Croes 


Ban uni un biaha mas 
pa celebra nos dia 
nacional y sinti nos mes 
orguyoso di ta un 
ciudadano di e baranca 
aki. Hunto nos a lucha 
pa logra cu awe Aruba 
ta recuperando, y ta 

9 solamente den union y 
2 positivismo, nos dushi 
isla lo progresa. 


Himno y Bandera ta 
simbolo di nos 
identidad, cu ta crea 
union di un solo 
pueblo Arubano. 
Aruba ta den 
recuperacion y nos 
por celebra nos dia 
nacional na e 
manera cu semper. 
nos a haci. a 


Union ta e forsa dí nos baranca tan stima 

